L’Ajuntament de Paterna tractarà de negociar amb els amos del Molí del Batà la seua rehabilitació abans de recórrer a l'expropiació
29/10/2015

# L’Ajuntament de Paterna tractarà de negociar amb els amos del Molí del Batà la seua rehabilitació abans de recórrer a l'expropiació

[![Imatge del deteriorament del Molí del Batan](/images/noticias/2015/10/molino-del-bata.jpg)](/images/noticias/2015/10/molino-del-bata.jpg)

29.10.2015

Després de la inactivitat dels propietaris d’esta edificació, que acumulació multes coercitives que superen el milió d’euros, el consistori vol agilitzar la protecció d’este Bé de Rellevància Local

En la seua pretensió de protegir el patrimoni local i, en concret, el Molí del Batà per a frenar el seu deteriorament, l’Ajuntament de Paterna negociarà amb els amos d’este edifici fariner protegit del segle XIX el futur immediat d’este bé.

Per a això, el consistori, a través de l’Àrea d’Urbanisme que dirigeix la regidora Eva Pérez, ha notificat ja als propietaris d’este immoble l’obertura d’un nou expedient en què consta tant la declaració de l’estat de ruïna del Molí com la declaració de l’incompliment del deure de rehabilitar dels seus propietaris.

Este procediment administratiu arriba després de molts anys d’inactivitat per part dels propietaris que, a més de no executar les actuacions requerides per l’Ajuntament, han desatés reiteradament les obligacions de pagament de les nombroses multes coercitives que se’ls ha imposat des del consistori i que superen els 1.000.000 euros.

A partir d’esta notificació, Eva Pérez ha explicat que “ara s’obri un període d’audiència en què estos propietaris poden presentar a l’Ajuntament una nova proposta d’intervenció sobre el Molí que siga respectuosa amb el valor patrimonial d’eixe bé”.

Així mateix, la regidora també ha indicat que, davant d’estos successius incompliments i la urgència del consistori per assegurar la protecció d’este singular edifici, s’ha firmat un decret pel qual s’inscriu el Molí del Batà en el Registre Municipal de Solars i Edificis a Rehabilitar.

En este sentit, ha explicat que “amb la inscripció d’esta edificació en este Registre Municipal es genera el dret de l’Ajuntament de Paterna a expropiar el bé”, una actuació que, en paraules de Pérez – “duran a terme en el cas que no fructifiquen les negociacions amb els amos, encara que –com ha puntualitzat – la voluntat del consistori és que estes conversacions arriben a bon terme”.

De la mateixa manera, Eva Pérez ha recordat que el passat mes de setembre, davant de la inactivitat dels propietaris i la inestabilitat de la infraestructura, el consistori va iniciar un nou expedient per a declarar en ruïna el Molí, va instal•lar una tanca de seguretat i va ordenar un augment de la presència policial en el lloc.

Finalment, l’edil ha destacat que, per la seua singularitat, el seu interés arquitectònic i paisatgístic, el Molí del Batà és un edifici d’un gran valor patrimonial que està reconegut com a Bé de Rellevància Local en el Catàleg de Béns i Espais Protegits, una situació que prohibeix expressament la demolició del bé, havent de procedir a la seua reconstrucció.